
Digitális technológia az alsó tagozatos ének-zene tanításban

A 2020 tavaszán kirobbanó koronavírus járvány hatására bekövetkező digitális munkarend korábban nem látott kihívások elé állította a pedagógusokat (Józsa, Karáné, & Józsa, 2021). Bár a tanárok és tanárszakos hallgatók digitális technológiához való hozzáállásáról és eszközhasználati szokásairól a pandémia előtt és közben, mind magyar, mind külföldi terepen születtek kutatási eredmények (Paksi & Schmidt, 2017; Atabek & Burak 2020), eddig nem látott napvilágot olyan átfogó vizsgálat, amely a Magyarországon, alsó tagozaton ének-zenét tanító pedagógusok digitális eszközökhöz való attitűdjét helyezte volna fókuszba. Kutatásunk célja ezáltal egyrészt a magyar általános iskolai, alsó tagozaton ének-zenét is tanító pedagógusok IKT-eszközökhöz való viszonyulásának feltérképezése, másrészt a koronavírus járvány alatt történő online oktatás ének-zene tanításra gyakorolt hatásainak és a pedagógusok tapasztalatainak feltárása. 2022 február-márciusában lezajlott online kérdőíves vizsgálatunkban 98 pedagógus vett részt, átlagéletkoruk 46,4 év (szórás=10,7). Kérdőívünkben háttérinformációk mellett rákérdeztünk a digitális eszközökhöz való hozzáférésre és eszközhasználati szokásokra, valamint az IKT-eszközök ének-zene tanításban történő felhasználására. Mindemellett integrálásra került a Pedagógusok Digitális Kompetenciájának Európai Keretrendszeréhez kidolgozott önértékelő- és fejlesztő kérdőív (Redecker, 2017) rövidített változata is. Eredményeink alapján a tanítók digitális kompetenciájának mind a hat részterülete szignifikánsan fejlődött a digitális tanrend alatt. Az ének-zene tanítás során legmagasabb arányban a Wordwall, YouTube és LearningApps applikációkat használták a pedagógusok. Egyes zenei tevékenységek (pl. kánonéneklés) megvalósítása, valamint a zenei képességterületek fejlesztése nehézséget jelentett az online térben, ugyanakkor a tanítók nem zárkóznak el a digitális eszközök jelenléti ének-zene órákon történő felhasználásától. További kutatások teret nyithatnak az ének-zene és más alsó tagozatos tantárgyak tanítása során alkalmazott digitális eszközök felhasználása között lévő különbségek feltérképezésére, valamint kutatásunk elősegítheti olyan képzések, segédanyagok kidolgozását, amelyek a digitális technológia alsó tagozatos ének-zene tanításba integrálását szolgálhatják.



